Nettali 15: Jabaru Lóot geestu na
LÓOT ak njabootam ñu ngi nekkoon ak Ibraayma ci réewu Kanaan. Benn bés, lii la Ibraayma wax Lóot : ‘ Suñu jur yi xajuñu fii. Nañu tàggoo. Boo demee nii, ma dem nale. ’
Lóot xool. Mu gis béréb bu rafet, bu am ndox ak ñax bu bare pur juram. Diiwaanu Yurdan la woon. Lóot ak njabootam ak juram yépp daldi toxu foofu te mujj a dëkk ci Sodom.
Ñi dëkkoon Sodom, dañu bonoon lool. Loolu metti woon na Lóot, ndaxte moom nit ku baax la woon. Yàlla itam, loolu neexu ko woon dara. Mujj na yónni ñaari malaaka ci Lóot ngir wax ko ne dina alag Sodom ak benn dëkk bu ko jege te tudd Gomor ndax lu bon li ñu doon def.
Lii la malaaka yi wax Lóot : ‘ Gaawal ! Jëlal sa jabar ak sa ñaari doom yu jigéen te jógeleen fii ! ’ Waaye Lóot ak njabootam dañu doon yéexantu. Malaaka yi jàpp seen loxo te yóbbu leen ci biti dëkk bi. Kenn ki ne leen : ‘ Dawleen ngir mën a rëcc. Buleen geestu. Dawleen ci tund yi, ngir bañ a dee. ’
Lóot ak doomam yu jigéen yi topp nañu loolu te daw Sodom. Taxawuñu te geestuwuñu. Waaye jabaru Lóot, moom, bi ñu soree Sodom tuuti, taxaw na te geestu. Mu daldi soppaliku nekk xorom ci saa si. Ndax yaa ngi koy gis fii ?
Am na lu am solo lu nu mën a jàng ci loolu. Yàlla dafay muccal ñi koy déggal. Waaye ñi ko dul déggal, dinañu ñàkk seen bakkan.
Njàlbéen ga 13:5-13; 18:20-33; 19:1-29; Luug 17:28-32; 2 Piyeer 2:6-8.
Laaj yi
- Lu tax Ibraayma ak Lóot tàggoo ?
- Lu tax Lóot tànn Sodom ngir dëkk fa ?
- Waa Sodom, nu ñu meloon ?
- Lan la ñaari malaaka yëgal Lóot ?
- Lu tax jabaru Lóot soppaliku xorom ?
- Lan lañu mën a jàng ci li dal jabaru Lóot ?
Leneen li ñu mën a laaj
- Jàngal Njàlbéen ga 13:5-13.
Lan lañu mën a jàng ci Ibraayma lu jëm ci bu poroblem amee diggante ñaari nit (Njàl. 13:8, 9; Room. 12:10; Fil. 2:3, 4) ?
- Jàngal Njàlbéen ga 18:20-33.
Bu ñu gisee ni Yexowa doon def ak Ibraayma, lu tax mu mën ñu wóor ne àtte bu jub la Yexowa ak Yeesu di def (Njàl. 18:25, 26; Macë 25:31-33) ?
- Jàngal Njàlbéen ga 19:1-29.
Li Biibël bi di nettali fii, lan lay wone ci ni Yàlla di gise góor-jigéen (Njàl. 19:5, 13; Lév. 20:13) ?
Am na lu wuute diggante ni Ibraayma déggale Yàlla ak ni ko Lóot defe woon. Loolu lan la te lu ñu ci mën a jàng (Njàl. 19:15, 16, 19, 20; 22:3) ?
- Jàngal Luug 17:28-32.
Naka la jabaru Lóot doon gise alal, te bu ñu xamee loolu, lan lañuy moytu (Luug 12:15; 17:31, 32; Macë 6:19-21, 25) ?
- Jàngal 2 Piyeer 2:6-8
Bu ñu bëggee roy Lóot, lan lañu war a yëg ci suñu xol bu ñu gisee li waa àddina su bon sii di def (Ezék. 9:4; 1 Ywna. 2:15-17) ?
wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn